
פסק דין

א. ההליך
1.
התובעת, חברה בע"מ העוסקת, בין היתר, בבניית בתים ודירות למגורים, עותרת בתביעתה שלפני לכך שיינתן צו עשה, המופנה אל הנתבעת, והמורה לנתבעת להעתיק או להטמין את קו המתח הגבוה, המצוי בסמוך למגרש 2017 במקרקעין המזוהים כחלקה 4 בגוש 10717, בתחום השיפוט של עירית טירת הכרמל. עוד עותרת התובעת לכך, שבית המשפט יקצוב לנתבעת המועד לביצוע הצו שיינתן.
ב. הרקע העובדתי
2.
בחודש נובמבר 2009 פרסמה הנתבעת מכרז לקבלת הצעות לחכירת שני מגרשים לבניה למגורים, משולב עם מסחר, בטירת הכרמל (מכרז מס' חי/284/2009). למסמכי המכרז צורפו מסמכים שונים, ובכללם נוסח חוזה החכירה שהזוכה יידרש לחתום.
3.
התובעת זכתה בחלק מהקרקע שהוצעה במכרז, שזוהתה במסמכי המכרז כמגרש מס' 2017, בשטח של 4,450 מ"ר, עליה ניתן לבנות 48 יחידות דיור. עם זכיית התובעת במגרש האמור, נכרת עמה בתאריך 8.4.2010 חוזה חכירה.

על פי סעיף 5 לחוזה החכירה, היה על התובעת "לסיים בניית המבנים כדי אפשרות אכלוסם ו/או הפעלתם ו/או שימוש בהם למטרת ההקצאה עד המועד להשלמת הבניה (36 חודשים מיום אישור העסקה)".

ממר ויקטור פילרסקי, אדריכל במחלקת התכנון של הנתבעת במחוז חיפה, העסקה אושרה בתאריך 6.1.2010, ללמדך, שעל הנתבעת היה להשלים את הבניה "כדי אפשרות אכלוס המבנים", עד לתאריך 5.1.2013. 

אציין, כי לדעת מר פילרסקי היה על התובעת להשלים בניית השלד של הבניינים בתוך 36 חודשים, ואולם, הדבר אינו מתיישב עם לשונו המפורשת של החוזה, וקשה לי להניח שמבנה במצב שלד הוא מבנה המאפשר אכלוס.
4.
אליה וקוץ בה: 

בסמוך למגרש עובר קו מתח עליון, ועל פי סעיף 17 לתכנית המפורטת החלה במקום, היא תוכנית מכ/448, "לא תותר בניה של מבנה או חלק ממנו מתחת לקווי מתח גבוה". בתוכנית נקבעו המרחקים בהם תותר הבניה מקווי המתח הגבוה. אין מחלוקת בין הצדדים, כי בעניינה של התובעת, נדרש מרחק של 50 מטרים בין הבניה במגרש וקו המתח העליון.

"יוזם התכנית" מכ/448 היא הנתבעת, ובסעיף 17(ג) לתכנית, נקבע כדלקמן:
"קו המתח הגבוה יועתק לשצ"פ המקביל לדרך מס' 4. העתקת הקו תבוצע ע"ח היזם. העתקת הקו הנ"ל תהיה תנאי למתן היתר בניה."

צא וראה: על מנת לאפשר את בניית המבנים במקרקעין ששווקו על ידי הנתבעת, ועמידה בתנאי שהנתבעת עצמה קבעה בחוזה החכירה – דהיינו, השלמת הבניה "כדי אפשרות אכלוסם" בתוך 36 חודשים - היה צורך להעתיק את קו המתח העליון על חשבון הנתבעת, וכעולה מהתכנית המפורטת, העתקתו היא תנאי למתן היתרי בניה.

אל מול מערכת תניות שכזו, אדם מן הישוב מבין, שעל הנתבעת היה לפעול במהירות וביעילות כדי להעתיק את קו המתח מוקדם ככל האפשר, כדי לאפשר לתובעת שחכרה את הקרקע למטרות בניה, לקיים התחייבותה להשלים את הבניה בתוך התקופה שנקבעה.
5.
 תודגש העובדה, שעד לעצם היום הזה קו המתח העליון לא הועתק, דבר שגרם לתובעת קשיים רבים בקבלת היתרי בניה. מפי מנהל התובעת, מר ערן גלבוע, למדתי לדעת, כי בשל המצב שנוצר היה על התובעת להגיש בקשותיה להיתרי בניה טיפין טיפין וחלקים חלקים, ורק לפני ימים ספורים (בתאריך 10.9.2013) התבשרה, שהיתר הבניה האחרון שביקשה,  מוכן עבורה במשרדי הועדה המקומית.
6.
להשלמת התמונה אוסיף, מהמסמכים המצויים לפני מתבררת התמונה הבאה:
(א)
מדובר בהעתקת קו מתח עליון באורך של כ – (שלושה) ק"מ.
(ב)
עלות העתקת הקו מגיעה כדי סכום של 67,614,345.20 ₪ (כן, כן - ועוד 20 אגורות), כולל מע"מ;
(ג)
בתאריך 26.11.2012 החליטה ועדת המכרזים העליונה, בראשות המנהל הכללי של משרד הבינוי והשיכון, ליתן פטור מחובת מכרז לביצוע עבודת העתקת קו המתח, ולמסירת העבודה לחברת החשמל. נקבע בהחלטת הועדה כי תקופת הביצוע היא 12 חודשים מיום אישור ועדת הפטור ולא יאוחר מתאריך 31.12.2012. במילים אחרות, את העבודה היה צריך לסיים לא יאוחר מיום 31.12.2013.
(ד)
במכתב חברת החשמל (מתאריך 24.1.2013), פורט לוח הזמנים כדלקמן:
(1)
עד יוני 2013
- הזמנת כבלים ואביזריהם, והכנת המכרז לביצוע העבודות ולפיקוח על הקבלן.
(2)
עד דצמבר 2013 – בחירת הקבלנים לביצוע העבודות ולפיקוח צמוד.
(3)
עד יוני 2014 – קבלת אישורי עבודה, תחילת העבודות והנחת הכבלים.
(4)
עד דצמבר 2015 -  סיום ביצוע התקנת תיבות החיבורים.
ג. טענות באי כוח הצדדים
7.
חרף העובדה שהתובעת כבר בנתה חלק ניכר מנפח הבניה, ועתה הוכן עבורה היתר הבניה האחרון שביקשה, עומדת התובעת על הסעד המבוקש על ידה. 

לטענת התובעת, התנהגות הנתבעת גרמה לה לנזקים כבדים, ועתה הגיעה העת שבית המשפט יצווה על הנתבעת לבצע את העתקת הקו, ויקבע המועד להשלמת העבודה. לדעת בא כוח התובעת, בהתחשב בפרק הזמן שחלף, נכון יהיה לקבוע, שעל הנתבעת להשלים העבודה עד לסוף השנה האזרחית הנוכחית, דהיינו – 31.12.2013.

אעיר בהערת אגב, שבשלב מוקדם יותר, התרתי לתובעת לפצל סעדיה, ולתבוע פיצויים בגין הנזקים שנגרמו לה בתביעה נפרדת.
8.
באת כוח הנתבעת מתנגדת למתן הצו. לטענתה, הנתבעת אינה מוסמכת לבצע את העבודה, ועליה להתקשר לצורך כך עם גוף מקצועי, ובמקרה זה מדובר בחברת החשמל, שרק היא מוסמכת להעתיק את קו המתח העליון ממקומו. באת כוח הנתבעת מוסיפה, שהתכנית המפורטת לא הטילה על הנתבעת לבצע את העבודה, וכל שנקבע בתוכנית הוא, שהעבודה תבוצע "על חשבון" הנתבעת.

לטענת באת כוח הנתבעת, מדובר בעבודה מורכבת ורבת היקף, שדרשה אישורים שונים, ויש לכבד את לוח הזמנים שקבעה חברת החשמל, שכן חברת החשמל היא הגורם המקצועי המבין את היקף העבודה. באת כוח הנתבעת מוסיפה, כי בכל מקרה אין לתובעת סיבה להלין, שכן היא קיבלה את היתרי הבניה, ואי העתקת הקו אינה מעכבת אותה עוד.
ד. דיון
9.
לאחר ששקלתי טענות באי כוח הצדדים, הנני סבור שהדין הוא עם התובעת.

עם כל הכבוד, אין אני מקבל את הפרשנות, כאילו חובתה של הנתבעת הייתה לשאת במימון העתקת הקו, זאת ותו לא. לדעתי, המסקנה שיש להסיק מהמערכת החוזית שנפרשה לפני, הכוללת גם את התחייבות הנתבעת כיזם התוכנית המפורטת, ובמסגרת התוכנית, היא, שהדיבור "ע"ח" בתכנית המפורטת לא נועד לתאר רק את הגורם שישא בעלות הכספית הכרוכה בהעתקת קו המתח, אלא את הגורם שיהיה אחראי להעתקת הקו, הן מהבחינה הכספית והן מכל בחינה אחרת. עוד מתבקש הדבר, שאת עבודת העתקת הקו היה על הנתבעת לבצע (באמצעות קבלנים מתאימים מטעמה) בתוך פרק זמן סביר, ובכל מקרה לבצעה בתוך פרק הזמן שיאפשר לתובעת לקבל היתר בניה שיאפשר לה לסיים את הבניה בתוך 36 חודשים מעת שהנתבעת אישרה את העסקה איתה.

גם אם אניח שהנתבעת אינה הגורם המוסמך להעתקת קווי חשמל, היה עליה להניע את הגלגלים הדרושים ביתר מרץ. אעיר, שמתברר שגם חברת החשמל אינה מבצעת את העבודה בעצמה אלא שוכרת קבלנים לביצועה, והרי אם כך הוא הדבר, גם הנתבעת יכולה הייתה לשכור מתכננים וקבלנים  לצורך הוצאת הפרויקט אל הפועל בתוך פרק זמן סביר.

אמנם, התובעת קיבלה בינתיים היתרי בניה, אך מנהלה, מר גלבוע, תאר את הקשיים המתעוררים בשיווק דירות בקרבת קו מתח עליון. לבד מזאת, התובעת זכאית לכך שהנתבעת תקיים את התחייבויותיה, ותבצע את המטלה שנטלה על עצמה להעתיק את הקו, וזאת בלי כל קשר לשאלה, האם קיבלה התובעת היתרי בניה אם לאו.

ניסיונה של הנתבעת להסתתר מאחורי גבם של גופים אחרים, ותחת מטריית הבירוקרטיה שהייתה כרוכה באישור מתן פטור מחובת מכרז ובהעברת התקציבים המתאימים לחברת החשמל, אינו יכול לסייע לה. אם לבירוקרטיה יש מחיר, על הנתבעת לשאת בו ולא על התובעת. התנהגות הנתבעת אין בה דבר, זולת הרצון להפיל את התובעת בין כסאות משרדי הממשלה השונים, תוך שהנתבעת תשתחרר מהאחריות המוטלת עליה כיזם התוכנית וכמשווקת הקרקעות.

על כן, הנני סבור שיש מקום להיעתר לעתירת התובעת, וליתן צו עשה כמבוקש כנגד הנתבעת.
10.
לא הובאו בפני ראיות מתוכן ניתן ללמוד על פרק הזמן שעוד דרוש להשלמת העבודות, ולהתרשמותי, פרקי הזמן שחברת החשמל נטלה לעצמה במכתבה מתאריך 24.1.2013, הם פרקי זמן ארוכים. בסופו של דבר, מדובר בהעתקת קו באורך של 3 ק"מ, ובעבודה שהיה מקום לבצע לפני זמן רב.

על כן, הנני סבור, שניתן להגביל ביצוע העבודות עד לתום שנת 2014, דהיינו 31.12.2014.
ה. סוף דבר
11.
אשר על כל האמור לעיל, הנני מחליט כדלקמן:
5129371(א)
הנני מצווה על הנתבעת (רשות מקרקעי ישראל) להשלים את העתקת קו המתח העליון, על פי הנדרש בתכנית המפורטת מכ/448, עד לתאריך 31.12.2014.
54678313
(ב)
הנני מחייב את הנתבעת לשלם לתובעת הוצאות משפט בסכום כולל של 18,000 ₪.
ניתן היום,  ח' תשרי תשע"ד, 12 ספטמבר 2013, בהעדר הצדדים. 
5129371
54678313
נוסח מסמך זה כפוף לשינויי ניסוח ועריכה
בעניין עריכה ושינויים במסמכי פסיקה, חקיקה ועוד באתר נבו – הקש כאן
יצחק כהן 54678313-/

